Регламент (EО) № 1562/2006 на Съвета
от 5 октомври 2006 година
относно сключването на Споразумението за партньорство в областта на рибарството между Европейската общност и Република Сейшели
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37, във връзка с член 300, параграф 2 и член 300, параграф 3, първа алинея от него,
като взе предвид предложението на Комисията,
като взе предвид становището на Европейския парламент [1],
като има предвид, че:
(1) Чрез Регламент (ЕИО) № 1708/87 на Съвета Общността е одобрила споразумение с Република Сейшели за риболов край Сейшелските острови [2]. Страните проведоха преговори за замяна на това споразумение със споразумение за партньорство в областта на рибарството.
(2) В резултат на тези преговори през месец март 2005 г. беше парафирано споразумение за партньорство в областта на рибарството.
(3) Споразумението за партньорство в областта на рибарството обезпечава разширеното икономическо, финансово, технологично и научно сътрудничество в сектора на рибарството с оглед гарантиране запазването и устойчивата експлоатация на ресурсите, а също и партньорството между предприятия, насочено към развитието на икономическите и свързаните с тях дейности в сектора на рибарството, в техен общ интерес.
(4) Това споразумение следва да бъде одобрено.
(5) Като следствие от влизането в сила на новото споразумение Регламент (ЕИО) № 1708/87 става недействителен. За по-голяма яснота той следва съответно да бъде отменен,
ПРИЕ НАСТОЯЩИЯ РЕГЛАМЕНТ:
Член 1
Споразумението за партньорство в областта на рибарството между Европейската общност и Република Сейшели (наричано по-долу "споразумението") се одобрява от името на Общността.
Текстът на споразумението е приложен към настоящия регламент.
Член 2
Председателят на Съвета е оправомощен да определи лицата, упълномощени да подпишат споразумението, за да обвържат Общността с него.
Член 3
Регламент (ЕИО) № 1708/87 се отменя.
Член 4
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 5 октомври 2006 година.